Лъчезар Станчев
Защо мама не ме целуна?

chitanka.info

Мама е много добра,

но щом се прибрах от игра,

настрана се обърна,

не ме прегърна.

Чешмата попитах:

— Защо ми е мама сърдита?

Попитах сапуна:

— Защо мама не ме целуна?

Грабнах сапуна в ръце,

измих и вратле, и лице,

избърсах се с кърпа и пред огледалото

усмихна се лицето ми, бялото.

А гребенът бързо косата погали.

Сама се запитах: „Разбра ли,

защо мама не те целуна?“.

Затичах и с радост голяма

поднесох на мама

две сини мъниста,

две ябълки червени,

две устнички засмени,

една брадичка чиста

и сресана косичка

с панделка — синя птичка.

Благодаря на сапуна

на водата в чешмата,

на гребена в косата,

че мама отново ме сладко целуна!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.